Diari Oficial de la Generalitat Valenciana


Sumari del DOGV 9366, del 21-06-2022 (2022/5818)

ACORD de 10 de juny, del Consell, pel qual es declara l'ocupació urgent dels béns i drets subjectes a l'expedient d'expropiació forçosa instruït per l'Entitat Metropolitana de Serveis Hidràulics per a l'execució de l'obra anomenada «Canonada de proveïment a San Antonio de Benagéber (València)».
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9366

Data del DOGV
:   21-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5818


Data del document
:   10-06-2022

Organisme emissor
:   Presidència de la Generalitat

Tipus de document
:   Acord

ACORD de 10 de juny, del Consell, pel qual es declara l'ocupació urgent dels béns i drets subjectes a l'expedient d'expropiació forçosa instruït per l'Entitat Metropolitana de Serveis Hidràulics per a l'execució de l'obra anomenada «Canonada de proveïment a San Antonio de Benagéber (València)». [2022/5818]  
Antecedents de fet  
Primer. La Junta de Govern de l'Entitat Metropolitana de Serveis Hidràulics (d'ara endavant, EMSHI), va aprovar, el 4 d'abril de 2019, el projecte de traçat de la canonada de proveïment a San Antonio de Benagéber, i, mitjançant l'acord de 15 de maig de 2020, del Consell, es va declarar l'ocupació urgent dels béns i drets subjectes a l'expedient expropiatori del referit projecte (DOGV 8822, 28.05.2020), amb la corresponent relació de béns i drets afectats, de conformitat amb els acords de la Junta de Govern de l'EMSHI, de 9 de maig de 2019 i 6 de febrer de 2020.  
  
Segon. Així mateix, la Junta de Govern de l'EMSHI, en la sessió ordinària del 6 d'abril de 2021, acordà aprovar el projecte constructiu presentat per la mercantil EMIMET de l'obra denominada «Canonada de proveïment a San Antonio de Benagéber (València)»; revocar parcialment la declaració de necessitat d'ocupació de determinats béns, en concret respecte de les finques amb número d'ordre 54, 201, 202 i 203, que es desafecten d'aquesta declaració; incoar el procediment d'expropiació forçosa complementària per a l'execució d'aquest projecte, i aprovar inicialment la relació complementària de béns i drets afectats pel citat projecte constructiu.  
La relació concreta i individualitzada dels béns i drets afectats per l'esmentada expropiació complementària va ser sotmesa a informació pública durant el termini reglamentari a través d'un anunci publicat en el Butlletí Oficial de la Província de València núm. 132, de 12 de juliol de 2021, en el diari Las Provincias, de 12 de juliol de 2021, i en el tauler d'anuncis de l'ajuntament de Paterna. Així mateix, es va dur a terme la notificació individualitzada a totes les persones interessades en el procediment d'expropiació forçosa, sense que es presentaren al·legacions en termini. Mitjançant l'acord de la Junta de Govern de l'EMSHI, de 2 de desembre de 2021 es va aprovar definitivament la relació de béns i drets afectats per l'expropiació forçosa complementària per a l'execució del projecte esmentat.  
  
Tercer. La sol·licitud d'ocupació urgent de béns i drets afectats per l'expropiació complementària es va formular en l'acord de la Junta de Govern de l'EMSHI, de 6 d'abril de 2021, fonamentada en motius d'interés públic, tal com justifica el cap de la Secció de Proveïment de l'EMSHI, en l'informe de data 25 de març de 2021, en el qual assenyala el següent:  
«En relació amb el projecte de referència, es va redactar projecte de traçat sobre la base del qual es va confeccionar la relació de béns i drets afectats. Amb la finalitat de disposar dels terrenys per a l'execució de les obres com més prompte millor, es va sol·licitar a la Generalitat Valenciana la declaració d'urgent ocupació, la qual va ser atorgada.  
Després de la redacció del projecte de traçat, per a l'execució de les obres es requereix un projecte constructiu, el qual desenvolupa detalladament el ja previst en el primer.  
Aquesta redacció de detall ha donat lloc a reduïdes variacions que han motivat l'afecció de noves superfícies i la desafecció d'altres, amb un balanç que no incrementa l'import previst per aquesta administració per a les corresponents indemnitzacions (per la qual es cosa és suficient el crèdit retingut per a la primera sol·licitud de declaració d'ocupació urgent).  
Respecte de les noves afeccions identificades en el projecte constructiu respecte a les previstes en el de traçat, cal informar que aquestes es produeixen en quatre parcel·les.  
Pel que fa a la DOU original (la corresponent al projecte de traçat), es recorden a continuació les qüestions:  
«El municipi de San Antonio de Benagéber, si bé es troba integrat en l'Entitat Metropolitana de Serveis Hidràulics, no compta actualment amb cap infraestructura de connexió amb el Sistema Bàsic Metropolità de Proveïment.  
Amb les presents obres es genera una conducció que enllaçarà el depòsit metropolità de 40.000 m³ de Paterna amb els depòsits municipals de San Antonio de Benagéber.  
La conducció prevista s'ha dimensionat per a satisfer la totalitat de la demanda del municipi, el qual compta amb una població censada de 8.846 habitants.  
Vist que el proveïment a aquesta població s'efectua actualment a partir de captacions subterrànies amb una elevada concentració de nitrats (per damunt a vegades dels 100 mg/l).  
Vist que tal circumstància ha obligat l'Ajuntament a informar la seua població que l'aigua que se li subministra presenta la qualificació d'aigua no apta per a consum humà (d'acord amb el Reial decret 140/2003 això és així a partir de 50 mg/l).  
Estem doncs davant un greu problema i risc de salut pública que requereix l'execució del present projecte per a la seua resolució.  
S'ha de subratllar que no és viable l'adopció de mesures provisionals que permeten pal·liar aquesta vulnerabilitat de manera temporal fins a la posada en servei de les obres.»  
Atés que l'escenari que va motivar la sol·licitud i concessió de la declaració d'ocupació urgent no ha variat, i que la infraestructura que s'executarà requereix les quatre noves parcel·les esmentades, se sol·licita que es declare l'ocupació urgent d'aquestes, amb la finalitat de no produir interrupcions en l'esmentada infraestructura i que així aquesta es puga posar en servei com més prompte millor».  
La informació i la motivació es complementen amb l'informe de data 19 d'abril de 2022, en el qual s'exposa que, «Pel que fa a l'aclariment sol·licitat de si són 3 o 4 les parcel·les que s'afecten cal informar que són 3 les parcel·les incloses en l'RBD, ja que la quarta és de titularitat de l'EMSHI, que és qui promou aquestes obres.  
Pel que fa a la motivació de la urgència en l'ocupació de les tres noves parcel·les afectades i a la possibilitat que les obres pogueren no requerir la mateixa urgència en l'ocupació de les tres noves parcel·les, cal informar en primer lloc que la conducció de 6,5 km per a la qual es va sol·licitar la declaració d'urgent ocupació inicial es troba ja en execució. Aquesta canonada, que possibilitarà el proveïment al municipi de San Antonio de Benagéber de l'aigua potable de la qual actualment no disposa, és una conducció a pressió, que s'ha de subministrar aigua des de la cota 113 del depòsit de 40.000 m³ de Paterna a la cota 141 del depòsit de San Antonio de Benagéber. Per salvar aquest desnivell s'ha projectat equip de bombament que ha de ser alimentat per la línia elèctrica que ocasiona l'afecció de les tres noves parcel·les incloses en aquest nou procediment expropiatori.  
La línia elèctrica és indispensable per al funcionament de la canonada, per la qual cosa la urgència en la seua execució, és la mateixa que per a la resta de la infraestructura».  
En l'esmentat informe de 19 d'abril de 2022 es justifica que la substanciació d'un nou procediment expropiatori es fa necessària en ocasió del canvi del subministrament elèctric que passa d'un sistema de mitjana tensió (previst inicialment en el projecte de traçat) a un sistema en baixa, segons queda justificat en l'esmentat projecte constructiu.  
  
Quart. Consta informe aclaridor a l'acta de replanteig del projecte constructiu subscrita pel cap del Servei de Proveïment el 25 de maig de 2022, on consta la viabilitat d'aquest en els terrenys a expropiar.  
  
  
Cinqué. En l'expedient administratiu consta, a més, la retenció de crèdit que es va dur a terme en la tramitació de l'anterior procediment expropiatori que ara es complementa, d'acord amb el que estableix l'article 52 de la Llei d'expropiació forçosa, de 16 de desembre de 1954, segons la redacció de la Llei 11/1996, de 27 de desembre, de mesures de disciplina pressupostària, i l'acord de la Junta de Govern de l'EMSHI, pres en la sessió del 6 d'abril de 2021, en el qual s'assenyala que «No és procedent l'aprovació d'una despesa més gran en aquest procediment expropiatori perquè el saldo alliberat després de l'afecció de les parcel·les 54, 201, 202 i 203 és suficient per a cobrir la despesa que originen les noves afeccions a les parcel·les 205 a 207, que es finançarà a càrrec dels crèdits aprovats mitjançant un acord adoptat per la Junta de govern el 9 de maig de 2019».  
  
Fonaments de dret  
I. L'EMSHI té capacitat jurídica per a acordar l'expropiació dels béns afectats a una finalitat d'utilitat pública o interés social, de conformitat amb l'article 2.1 de la Llei d'expropiació forçosa, en relació amb l'article 4 de la Llei 7/1985, de 2 d'abril, reguladora de les bases de règim local.  
  
II. L'article 94 del text refós de les disposicions legals vigents en matèria de règim local, aprovat pel Reial decret legislatiu 781/1986, de 18 d'abril, disposa que «les obres compreses en els plans d'obres i serveis locals, inclosos els plans provincials de cooperació, comportaran la declaració d'utilitat pública i la necessitat d'ocupació dels terrenys i edificis en aquests compresos als efectes de la seua expropiació forçosa».  
  
  
En aquest mateix sentit, d'acord amb l'article 17 de la Llei d'expropiació forçosa, quan el projecte d'obres i serveis comprenga la descripció material detallada dels béns i drets que siguen estrictament necessaris per al fi de l'expropiació, la necessitat d'ocupació s'entendrà implícita en l'aprovació del projecte.  
  
III. L'article 52 de la Llei d'expropiació forçosa i concordants del seu reglament preveuen la possibilitat de declarar, excepcionalment, l'ocupació urgent dels béns afectats per l'expropiació a què done lloc la realització d'una obra o finalitat determinada, amb les conseqüències que s'hi estableixen.  
  
IV. La declaració d'ocupació urgent, que segons l'article 56 del Reglament d'expropiació forçosa ha d'estar degudament motivada, està justificada en l'antecedent de fet tercer.  
  
V. Conforme amb el que es disposa en l'article 109.1 de la Llei 39/2015, d'1 d'octubre, del procediment administratiu comú de les administracions públiques, procedeix la revocació parcial de l'acord de 15 de maig de 2020, del Consell (DOGV 8822, 28.05.2020) d'urgent ocupació de les finques amb número d'ordre 201, 202 i 203, a causa de la desafecció d'aquestes finques de la declaració de necessitat d'ocupació adoptada per acord de la Junta de Govern de l'EMSHI.  
  
VI. La competència per a formular l'esmentada declaració correspon al Consell, d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei 5/1983, de 30 de desembre, del Consell.  
  
VII. L'acord en què es declare l'ocupació urgent dels béns afectats s'haurà de publicar en el Diari Oficial de la Generalitat Valenciana, als efectes de l'article 56.2 del Reglament d'expropiació forçosa, perquè les persones interessades, una vegada publicada la relació i fins al moment de l'alçament de l'acta prèvia, puguen formular per escrit, davant de la corporació local expropiant, al·legacions només als efectes d'esmenar els possibles errors que s'hagen pogut produir en fer la relació dels béns afectats per la urgent ocupació.  
En aquest expedient s'han complit totes les prescripcions legals contingudes en les disposicions abans esmentades i el procediment s'ha tramitat d'acord amb la legislació vigent en la matèria.  
Per tot això, i d'acord amb els articles 29 i 50 de l'Estatut d'Autonomia de la Comunitat Valenciana, en relació amb l'article 21 i la disposició final segona de la Llei 5/1983, de 30 de desembre, del Consell, i a proposta del president de la Generalitat, d'acord amb les competències que té en matèria d'administració local, de conformitat amb l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries de la Generalitat i les seues atribucions, el Consell, amb la deliberació prèvia, en la reunió del 10 de juny de 2022,  
  
  
ACORDA  
  
Primer  
Declarar l'ocupació urgent dels béns i drets que a continuació es relacionen, afectats per l'expedient d'expropiació forçosa complementari instruït per l'EMSHI per a l'execució del projecte constructiu de l'obra denominada «Canonada de proveïment a San Antonio de Benagéber (València)».  
Segon  
Rectificar la relació dels béns i drets afectats en aplicació de l'article 56.2 del Reglament d'expropiació forçosa o de l'article 109,2 de la Llei 39/2015, d'1 d'octubre, del procediment administratiu comú de les administracions públiques, de la declaració d'ocupació urgent dels béns i drets subjectes a l'expedient expropiatori del projecte de traçat de la canonada de proveïment en San Antonio de Benagéber, de l'Entitat Metropolitana de Serveis Hidràulics, aprovada per l'acord de 15 de maig de 2020, del Consell (DOGV 8822, 28.05.2020), degut a la desafecció de les finques que a continuació es relacionen segons la revocació parcial de la declaració de necessitat d'ocupació adoptada per acord de la Junta de Govern de l'EMSHI de data 6 d'abril de 2021:  
  
- Finca núm. d'ordre 201  
€ Finca núm. d'ordre 202  
€ Finca núm. d'ordre 203.  
  
Contra aquest acord, que posa fi a la via administrativa, les persones interessades, per ostentar la titularitat de béns i drets en el procediment d'expropiació forçosa, podran interposar els recursos següents:  
  
1. Directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la notificació o publicació, si és el cas, d'aquest acord en el Diari Oficial de la Generalitat Valenciana, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.  
2. Potestativament, recurs de reposició davant del mateix òrgan que ha dictat l'acte, en el termini d'un mes comptat a partir de l'endemà de la notificació o publicació, si és el cas, d'aquest acord en el Diari Oficial de la Generalitat Valenciana, de conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.  
En el cas de l'Administració local promotora del procediment, a l'empara del que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa, no pot interposar-se recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l'endemà de la notificació o publicació, si és el cas, d'aquest acord en el Diari Oficial de la Generalitat Valenciana, podrà formular requeriment raonat perquè s'anul·le o es revoque l'acord, tenint en compte que això no incideix en l'executivitat d'aquest, ni interromp els terminis amb vista a la seua fermesa, per no ser substitutiu del règim de recursos en via administrativa.  
Tot això sense perjuí que les persones interessades puguen exercitar qualsevol altra via que estimen oportuna.  
  
València, 10 de juny de 2022  
  
La consellera secretària,   
MÓNICA OLTRA JARQUE